13Asandá álatâr yǎ Bétɛl 1Á ńlōmán Ńtondôbə, ńdɔ mod Zambá á ngākódō á Yúda a sɔ́ kwī á Bétɛl. Hála Yéroboam a tə́lē á m̀fim álatâr ású mə́túnuŋa. 2Ai ngul Ǹtondôbə, ńdɔ̄ é mod nyɔ́ á ngābáma ai alatâr, nyé nâ: “Ǎlatâr, alatâr, Ǹtondôbə a dzó nâ: “Yénə́ ! Mɔ́n a yi byáli á ndá Dāvid, dzwé nâ Yosias; a yi wa bɔ́ tsíg á yób, bə́fadǎ yā bīkónóŋ, á bə́ ngátúni wa mətúnuŋa á yób, ńdɔ̄ fə ǎ yi wa dígī bivɛ̌s bí bod á yób.” 3Ńdɔ a ngávə́ ndəm amǒs te óbēn nâ: “É ndəm nyí ńdzɔ Ǹtondôbə a ngákɔ́bɔ̄: Alatâr a yi sali á zāŋ ávɔ́ŋ á nə́ étēdē lâyi mǎn tsaman á sí” 4Á wóg á ngāwóg ńkɔ́bɔ mod Zambá ā kɔ́bɔgɔ ású alatâr yǎ Bétɛl, ńdɔ Yéroboam a ngásám wɔ́ wóé ḿfág yǎ á ngābə́ tə́lē álatâr, nyé nâ: “Bián ma nyé!” Ńdɔ é wɔ́ yā á ngásám, ó ngáman kód, a ńtɔ̄á fɔ̄ɔ̄ təgě fə ai anyigí lə́ wɔ́. 5Ńdɔ alatâr a ngásali á zāŋ avɔ́ŋ á ngatsaman álatâr á sí anə́ ḿból ndəm yǎ mod Zambá á ngávə́ ai ngul Ǹtondôbə. 6Ńdɔ ǹkúkúmá á ngādzó ai mod Zambá nâ: “Á ńkogolán, vɔ́lígi Ǹtondôbə, Zambá woe, á bɔ̄ nâ wɔ́ wámā ó dúgán mǎn lɛd.” Ńdɔ mod Zambá á ngāvɔ́li Ǹtondôbə, ńdɔ̄ wɔ́ ńkúkúmá ó ngábad dúgán bɔ̌ mvɔ̄í anə́ ó ngábə́ ósúsúa. 7Ńdɔ ǹkúkúmá á ngādzó ai mod Zambá nâ: “Zǎg bī kə̄ á ndá, ó nɔŋ mǎn áwōnóŋ, mə́ və̄ fə wa máán.” 8Ńdɔ mod Zambá a ngádzó ai ǹkúkúmá nâ: “Tɔ wa və́ ǹgúmā éfǎs yā ndá dzoe, mə təge nyían étēde bíā wa. Tɔ bidí mǎyǐ kig dí é vóm nyú; tɔ mənyu mǎyǐ kig nyú; 9amú Ńtondôbə a ngábénde ma nâ: Tɔ ḿbāŋála tə wadí, tɔ məndím tə wanyú, tɔ é zēn wāsɔ́, təge dzɔ́ dúgan.” 10Nâ, ńdɔ a ngákî zěn fə́ təgě fə dúgan á é zēn á ngāsɔ́ ai dzɔ́ á Bétɛl.